tartuNLP/wikipedia-smugri-20251201 huggingface dataset:
Nicolas Dessum

Nicolas Dessum (s. 20. helmikuuta 1977 Lyon) on ranskalainen entinen mäkihyppääjä.
Dessumin uran menestyksekkäimmät vuodet ajoittuivat 1990-luvun jälkipuoliskolle. Hän saavutti urallaan yhden maailmancupin osakilpailuvoiton suurmäen kilpailusta Sapporosta tammikuussa 1995. Samalla kaudella hän oli sijoittunut Keski-Euroopan mäkiviikolla kokonaispisteissä viidenneksi. 
Arvokisoissa Dessumin paras henkilökohtainen sijoitus on viides sija 1997 Trondheimin MM-kisojen suurmäen kilpailusta.
Łukasz Rutkowski

Łukasz Rutkowski (s. 22. tammikuuta 1988 Zakopane) on puolalainen mäkihyppääjä. 
Rutkowski teki Continental-cupissa ensiesiintymisensä helmikuussa 2006 ja hänen paras sijoitus on kuudes sija Vikersundista maaliskuussa 2008. Nuorten MM-kisoissa vuonna 2008 Rutkowski voitti joukkuemäessä pronssia.
Rutkowskin ensimmäinen kilpailu maailmancupissa tapahtui Zakopanessa tammikuussa 2008 ja keräsi ensimmäiset maailmancup-pisteensä Engelbergissä joulukuussa 2008, jossa hän oli 27:s.
Liberecin MM-kisoissa Rutkowski hyppäsi Puolan mäkihyppyjoukkueessa neljännelle sijalle.
Christy Martin

Christy Martin (12. kesäkuuta 1968 Virginia) on yhdysvaltalainen uransa lopettanut naisnyrkkeilijä. Martin oli WBC liiton mestari vuonna 2009 mutta hän luopui mestaruudesta puolustamatta sitä kertaakaan. Martinin promoottorina toimi Don King.
Nyrkkeilyura.
Martin aloitti ammattilaisuransa 21-vuotiaana ottelussa toista ensikertalaista Angela Buchanania vastaan. Kamppailu päättyi tasatuloksen. Martinin ura kehittyi hitaasti ja vasta vuonna 2003 hän pääsi IBA-liiton mestaruusotteluun, jossa hävisi neljännen erän tyrmäystappiolla Laila Alille.
Vuonna 2009 Martin sai WBC-liiton mestaruuden, kun hän voitti Dakota Stonen hajaäänituomiolla täysien erien jälkeen. Kamppailussa Martin mursi kymmenennessä erässä oikean kätensä mutta selviytyi ottelun loppuun ja kohosi näin 41-vuotiaana kaikkien aikojen vanhimmaksi naismestariksi enemmistöpäätöksellä.
Muuta.
Aviomies pahoinpiteli Martinin marraskuussa 2010 saaden siitä 25 vuoden vankeustuomion.
Hawthorn Leslie and Company

R. &amp; W. Hawthorn Leslie and Company, Limited, jota normaalisti kutsutaan Hawthorn Leslieksi, oli laivoja ja höyryvetureita valmistanut yritys.
Yritys muodostettiin 1886 yhdistämällä A. Leslie and Companyn telakka Hebburnissa höyryvetureita valmistavaan R. and W. Hawthornin tehtaisiin St. Petersissä Newcastle upon Tynessä. Yhtiö siirsi 1937 höyryvetureiden valmistuksen Robert Stephenson and Companylle, josta myöhemmin tuli Robert Stephenson and Hawthorns Ltd.
Telakan valmistamista aluksista ehkä kuuluisin on hävittäjä "HMS Kelly", joka laskettiin vesille 1938. Aluksen päällikkönä oli lordi Louis Mountbatten. Yhtiön telakka liitettiin 1968 Swan Hunterin ja Vickersin Tynen telakoihin, jolloin muodostui Swan Hunter &amp; Tyne Shipbuilders.
Tämän perustetun yhtiön laivateollisuus kansallistettiin, jolloin se sulautettiin 1977 British Shipbuilders yhtiöön. Yhtiön laivanmoottoreita valmistavat osat liitettiin 1979 George Clark &amp; NEMiin, joka myös kansallistettiin muodostamalla Clark Hawthorn.
Yhtiön päätelakka Hebburnissa suljettiin 1992, jolloin se myytiin Cammell Lairdille. Telakka siirtyi edelleen 2001 A&amp;P Groupille, mutta nykyään siellä ei ole telakkatoimintaa.
Yhtiön pääalaksi vaihtui puhelinteollisuus. Sen osakeomistus siirtyi 1993 Vodafonelle.
HMS Valkyrie

HMS Valkyrie (viirinumerot D61, F83, G86 ja F05) oli Britannian kuninkaallisen laivaston Amiraliteetin V-luokan laivueenjohtaja ensimmäisessä maailmansodassa.
Valmistus.
Alus tilattiin heinäkuussa 1916 nimellä "HMS Malcolm" William Denny and Brothersin telakalta, missä köli laskettiin 25. toukokuuta 1916. Alus laskettiin vesille 13. maaliskuuta 1917 ja valmistui 16. kesäkuuta.
Palvelus.
Palvelukseen otettaessa alus liitettiin Harwichiin sijoitettuun 10. hävittäjälaivueeseen laivueenjohtajaksi. Alus oli neljästä R-luokan aluksesta muodostetun viirikön johtajana partiomatkalla Pohjanmerellä, kun se osui miinaan 22. joulukuuta 1917. "HMS Sylph" hinasi pahoin vaurioituneen aluksen satamaan, mistä se siirrettiin telakalle korjattavaksi.
"Valkyrie" korjattiin siirtokuntoiseksi Harwichissa, minkä jälkeen alus lähti Chathamiin telakalle. Alus palasi palvelukseen heinäkuussa 1918 Harwichiin, josta se pian siirrettiin kevyt risteilijä "HMS Championin" johtamaan 13. hävittäjälaivueeseen Rosythiin.
Joulukuussa 1918 alus lähti 13. hävittäjälaivueen sekä seitsemän miinanraivajan kanssa 4. kevyt risteilijälaivueen lippulaivan "HMS Cardiffin" (kontra-amiraali Edwyn Alexander-Sinclair) ja neljän muun risteilijän johtamana Itämerelle. Osaston tehtävänä oli tukea Baltian maiden hallituksia taistelussa bolševikkeja vastaan.
Alus myytiin romutettavaksi 1936.
Krista Tesreau

Krista Tesreau (s. 10. tammikuuta 1964 St. Louis, Missouri) on yhdysvaltalainen näyttelijä. 
Tesreau esiintyi Mindy Lewiksen roolissa televisiosarjassa "Guiding Light" vuosina 1983–1989. Hän on myös pianisti; hän aloitti soittamisen kaksivuotiaana ja menestyi kilpailuissakin. Hän kilpaili lisäksi voimistelijana ja opiskeli tanssia, laulua sekä klarinetinsoittoa. Hänellä on ollut "Guiding Lightin" jälkeenkin eri rooleja televisiossa (mm. "Santa Barbara", "One Life to Live") ja elokuvissa. Hän on myös palannut "Guiding Lightiin" toistuvasti vuosien varrella.
Tesreau oli Daytime Emmy -ehdokkaana vuonna 1987. Hän on ollut Internet Movie Databasen mukaan kahdesti naimisissa; ensin vuosina 1991–1992 Robert Mionen ja sitten vuodesta 2004 Glen Straussin kanssa. Toisesta avioliitosta hänellä mainitaan olevan kaksi lasta: Michael Paul Strauss (s. 2005) ja Julia (s. 2008). Nykyisin Tesreau toimii näyttelijänä ja juontajana.
Adenosiinimonofosfaatti

Adenosiinimonofosfaatti eli AMP eli adenyylihappo (C10H14N5O7P) on nukleotidi. Se koostuu adenosiininukleosidistä ja siihen liityneestä fosfaattiryhmästä. Adenosiinimonofosfaatilla on tärkeä rooli aineenvaihdunnassa. Se aktivoi useita tärkeitä reaktioita esimerkiksi glykolyysissä, glykogenolyysissä ja rasvahappojen hapettamisessa.
Adenosiinimonofosfaattia syntyy muun muassa ATP-synteesissä. Adenylaattikinaasientsyymi toimii katalyyttinä reaktiossa, jossa kaksi ADP-molekyyliä yhtyvät, jolloin tuotteina muodostuu ATP:tä ja adenosiinimonofosfaattia.
2 ADP → ATP + AMP
Adenosiinimonofosfaattia syntyy myös ATP:n ja ADP:n hydrolyysissä. Adenosiinimonofosfaatin lisäksi tällöin vapautuu myös pyrofosfaatti- tai fosfaattiryhmä.
ADP → AMP + Pi
ATP → AMP + PPi
Adenosiinimonofosfaatti voidaan muuttaa ADP:n kautta ATP:ksi. Ensimmäistä vaihetta katalysoi adenylaattikinaasi ja toista ATP-syntaasi.
 AMP + ATP → 2 ADP 
 ADP + Pi → ATP
AMP-deaminaasi entsyymi muuntaa adenosiinimonofosfaatin inosiinimonofosfaatiksi ja ammoniakiksi. Entsyymin vähäisyys voi aiheuttaa aiheuttaa voimakasta lihaskipua ja pitkään kestävää lihasten heikkoutta lihaskuntoharjoittelun jälkeen. Sairaus on perinnöllinen ja tyypillisin valkoihoisilla.
Lahari

Lahari on mutavyöry, joka voi syntyä tulivuoren purkautuessa. Vesimassat, jotka voivat olla peräisin rankkasateesta, lumen sulamisesta tai kraatterijärven reunan sortumisesta, huuhtovat rinteeltä mukaansa ensin tuhkaa ja mutavyöryn kasvaessa yhä suurempia kiviä ja lohkareita. Mutavyöry voi olla kymmenien metrien korkuinen ja edetä jopa 70 km:n tuntivauhdilla. Lahari voi kulkeutua jopa kymmenien kilometrien päähän tulivuoresta.
Islannissa olevan Katla-tulivuoren purkaus vuonna 1918 aikaansai jökulhlaupin, jonka tuottama lahari siirsi rantaviivaa 5 km.
Emulsiomaali

Emulsiomaali on maali, jossa vesi ja öljy on yhdistetty emulgointiaineen avulla. Esimerkiksi lateksimaalit ovat emulsiomaaleja.
Moision koulu (Salo)

Moision koulu on Salon Moisiossa sijaitseva yläaste. Koulussa toimii musiikkiluokka sekä tietotekniikkaan ja viestintään painottuva medialuokka. Lukuvuonna 2010–2011 koulussa opiskeli 451 oppilasta, ja opettajia oli yhteensä 41.
Osa koulurakennuksesta tuhoutui elokuussa 2001 tapahtuneessa palossa. Toukokuussa 2010 huoltotilassa syttynyt tulipalo aiheutti teknisen työn ja tekstiilityön luokkiin savuvaurioita.
Scotts Shipbuilding and Engineering Company

Scotts Shipbuilding and Engineering Company tai lyhyesti Scotts oli brittiläinen laivanrakennusyhtiö, jonka telakka sijaitsi Greenockissa, Skotlannissa Clyde-joen varrella.
John Scottia, joka loi Greenockin laivanrakennusteollisuuden, katsotaan yhtiön perustajaksi. Scott-suku valtasi 1790 Greenockin alueen haltuunsa ja C G Scott aloitti 1850 Cartsdyken telakalla työt nimellä Scott &amp; Company.
John Scott (II) ja Robert Scott hankkivat 1883 viereisen R Steele &amp; Companyn telakan perustaakseen Cartsburnin telakan. John Swire &amp; Company oli 1900 yhtiön suurin osakkeenomistaja ja Henry Scott oli Swire Scott yhtiön johtajana. Hän myös suunnitteli ja valvoi Swiren Taikoon telakan toimintaa Hongkongissa. Scottin perhe omisti neljänneksen Swirestä, kunnes he ottivat yhtiön haltuunsa 1904.
Scott valtasi 1925 Ross &amp; Marshall's Cartdyke Mid telakan. He vaihtoivat 1934 Cartsdyke East telakan Cartsdyke Mid telakkaan Greenock Dockyard Limitedin kanssa. Yhtiön valtasi kesäkuussa 1965 Scott's &amp; Sons (Bowling) Ltd ja se yhdistyi joulukuussa Greenockin telakkayhtiöön. Yhtiön telakat Cartsburn ja Cartsdyke sulautuivat 1966 yhteen. Yhtiö liittoutui 1970 Lithgowsin kanssa, jolloin syntyi Scott Lithgows Ltd. Uusi yhtiö sulautui 1977 British Shipbuilders konserniin.
Cartsdyken telakka suljettiin 1979 ja Cartsburn 1984. Scott Lithgow telakoineen myytiin 1984 Trafalgar Houselle. Tämän jälkeen yhtiön laivanrakennus päättyi.
ProAgria

ProAgria on suomalainen valtakunnallinen maatalousalan neuvonta- ja kehittämisjärjestö. ProAgria tarjoaa palveluja maatalous- ja maaseutuyrittäjille ympäri Suomen sekä tekee yhteistyötä elintarvikeketjun eri toimijoiden kanssa.
ProAgrian toimialoja ovat maito ja nurmi (lypsykarjatilojen kehittäminen), kasvi (kasvintuotannon kehittäminen), liha (sika-, lihanauta-, lammas- ja vuohitilojen tuotannon kehittäminen), hevoset (hevostilojen kehittäminen), matkailu ja ruoka, elintarvikkeet, urakointi, hyvinvointi, kalat ja kalavesialueet, luomutuotanto ja muu yritystoiminta.
ProAgriaan kuuluvat alueelliset ProAgria-keskukset sekä Keskusten Liitto. ProAgria muodostaa yhdessä nautakarjanjalostukseen ja keinosiemennykseen erikoistuneen Faban, ruotsinkielinen ProAgria Svenska Lantbrukssällskapens Förbundin sekä Valio Oy Alkutuotannon kanssa ProMaatalous-yhteistyöryhmän.
ProAgria julkaisee maatalousalan lehtiä Käytännön Maamies ja KMVET yhdessä Agrologien liiton kanssa.
ProAgrian historia alkaa vuodesta 1797, kun Suomen Talousseura perustettiin Suomen maatalouden, elinkeinojen ja kaupan vahvistamiseksi. 
ProAgria Kiinteistönvälitys Oy LKV
Suomenkieliset ProAgria-keskukset sekä ProAgria ÖSL omistavat maaseutukiinteistöjen välitykseen keskittyvän ProAgria Kiinteistönvälitys Oy LKV:n.
ProAgria Tapahtumat Oy
Kaikkien ProAgria-keskusten omistama ProAgria Tapahtumat Oy vastaa KoneAgria- ja Farmari-näyttelyiden järjestämisestä.
Boris Afanasjev

Boris Ivanovitš Afanasjev (, 1913–1983) oli neuvostoliittolainen jalkapalloilija ja jääkiekkoilija. Hän sai ansioituneen urheilumestarin (заслуженный мастер спорта, zaslužennyi master sporta) kunnianimen vuonna 1948 ja ansioituneen valmentajan (заслуженный тренер, zaslužennyi trener) kunnianimen vuonna 1968.
Jalkapalloa Afanasjev pelasi keskikenttäpelaajana. Hän edusti urallaan TsDKA Moskovaa (1929–1932, 1944–1948), Dukatia (1933), Dinamo Bolševoa (1934–1937) ja Dynamo Kiovaa (1938–1941). Hän pelasi Neuvostoliiton mestaruussarjassa 93 ottelua ja teki kolme maalia. Hän voitti Neuvostoliiton-mestaruuden vuosina 1946–1948 ja Neuvostoliiton cupin vuonna 1945.
Jääkiekossa Afanasjev oli maalivahti ja voitti Neuvostoliiton-mestaruuden vuosina 1948–1950 edustaessaan TsDKA Moskovaa. Neuvostoliiton mestaruussarjassa hän pelasi yhteensä 78 ottelua. Vuodesta 1953 lähtien hän toimi jääkiekkovalmentajana ja valmensi muun muassa Spartak Moskovaa vuosina 1963–1964.
Pakko saada sut

"Pakko saada sut" on rap-yhtye Kapasiteettiyksikön Itsenäisyyspäivä -albumilta 12. lokakuuta 2003 julkaistu single. Kappaleesta kuvattiin myös musiikkivideo. Single pysyi singlelistan kymmenen kärjessä kahdeksan viikkoa.
"Pakko saada sut" on Rähinä Records -levy-yhtiön ensimmäinen julkaisu.
Airi

Airi on suomalainen naisen etunimi. Airin nimipäivä on 4. joulukuuta. Se otettiin rinnakkaisnimensä Airan kanssa nimipäiväkalenteriin vuonna 1929, mutta molemmat olivat esiintyneet Kansanvalistusseuran kalenterissa jo 1908.
Kustaa Vilkunan mukaan varhaisin nimen kantaja oli luultavasti Pirkkalan kappalaisen Wiktor Salmisen vuonna 1888 syntynyt esikoistytär. Hänen nimensä juontui sanasta "airut". Kolme vuotta myöhemmin kouluneuvos Walter Forsius nimesi tyttärensä Airiksi, mutta piti nimeä lappalaisperäisenä: hän tunsi Lapista paikannimen Airiselkä. Suomessa on muitakin "airi"-alkuisia paikannimiä (kuten Airismaa ja Airisto) sekä muutamia sukunimiä, jotka ovat auttaneet etunimen vakiintumisessa.
Suomessa on Digi- ja väestötietoviraston tietojen mukaan ollut vuoden 2019 loppuun mennessä 10 834 Airi-nimistä naista, joista suurin osa on syntynyt vuosien 1920 ja 1960 välisenä aikana..
Aira

Aira on suomalainen naisen etunimi. Aira otettiin nimipäiväkalenteriin joulukuun 4. päivälle vuonna 1929, mutta se esiintyi Kansanvalistusseuran kalenterissa jo 1908. Aira on Airin rinnakkaisnimi.
Digi- ja väestötietoviraston tietojen mukaan nimi on annettu Suomessa vuoden 2019 loppuun mennessä 8 271 naiselle ja alle viidelle miehelle.
Voittamaton (kappale)

”Voittamaton” on rap-yhtye Fintelligensin kappale sen ensimmäiseltä albumilta "Renesanssi". Kappale julkaistiin yhtyeen ensimmäisenä levy-yhtiön kustantamana singlenä levynjulkaisun edellä lokakuussa 1999. Se on myynyt kultasingleen oikeuttavan määrän.
Kappale sisältää samplen Jackson 5:n kappaleesta ”I Wanna Be Where You Are”.
Toronton kaupungintalo

Toronton kaupungintalo on yksi Toronton tunnetuista nähtävyyksistä. Rakennuksen on suunnitellut suomalainen arkkitehti Viljo Revell yhdessä Heikki Castrénin, Bengt Lundstenin ja Seppo Valjuksen kanssa. Rakennus valmistui neljän vuoden rakennustöiden jälkeen 13. syyskuuta 1965 ja korvasi aiemman, vuonna 1899 valmistuneen kaupungintalon. Nykyrakennusta pidetään yhä ulkoasultaan nykyaikaisena.
Toronton kaupungintalo rakentuu neljästä pääelementistä, jotka ovat kaksi toimistotornia, valtuustosali, kansalaisaukio ja podium. Valtuustosali sijaitsee kahden puolikuunmuotoisen toimistotornin välissä. Kansalaisaukio jäädytetään talvisin luistinradaksi ja sen alla on pysäköintitilaa noin 2 400 ajoneuvolle. Aukiolla on Henry Mooren 15 metriä korkea veistos "The Archer" (Jousimies).
Populaarikulttuurissa.
Toronton kaupungintalo on nähty useissa elokuvissa, kuten "The Tuxedo" (2002), "" (2004) ja "The Sentinel – salaliitto" (2006).
Tomas Danilevičius

Tomas Danilevičius (s. 18. heinäkuuta 1978 Klaipėda, Liettua) on liettualainen jalkapalloilija, pelipaikaltaan hyökkääjä. Hän edustaa Serie A:ssa pelaavaa Livornoa.
Danilevičius aloitti uransa liettualaisessa Atlantas -seurassa. Tämän jälkeen hän siirtyi belgialaiseen Club Bruggeen. Hän pelasi vuosina 1998–2000 venäläisessä Dynamo Moskovassa, ja sveitsiläisessä Lausannessa.
Vuonna 2000 Danilevičius siirtyi Englannin Valioliigan Arsenaliin. Arsenalin valmentaja Arsène Wenger kiinnostui hänestä koeajalla, kun Danilevičius teki maalin Barcelonaa vastaan harjoitusottelussa. Hän pelasi debyyttinsä Valioliigassa 2–2-tasapelissä Sunderlandia vastaan, kun hän pääsi vaihdosta kentälle.
Lopulta hänet lainattiin Dunfermline Athleticiin, jonka jälkeen hän siirtyi heinäkuussa 2001 Italiaan rakentamaan uraansa. Kaudella 2002–2003 Danilevičius aloitti uransa Italiassa Serie B:ssä, jossa hän teki 22 ottelussa yhden maalin. Seuraavalla kaudella hän paranti tekemällä neljä maalia ja tämän lisäksi joukkue nousi Serie A:han kaudeksi 2004–2005. Kauden 2005–2006 hän vietti Serie B:ssä lainassa Avellinolla.
Kaudeksi 2006–2007 Danilevičius palasi Serie A:han Livornoon, jossa hän pelasi vain 13 ottelua. Seuraavaksi kaudeksi hän siirtyi Serie B:ssä pelaavaan Bolognaan, jonka jälkeen hän palasi taas Livornoon.
Danilevičius toimii Liettuan jalkapallomaajoukkueen kapteenina ja häntä voidaan pitää yleisesti maansa parhaana jalkapalloilijana. Hänet valittiin Liettuan vuoden jalkapalloilijaksi vuosina 2006 ja 2007 ja on maajoukkueen paras maalintekijä 19 maalillaan.
Herculano Alvarenga

Herculano Marcos Ferraz de Alvarenga (s. 7. marraskuuta 1947 Taubaté, Brasilia) on brasilialainen lääkäri ja paleontologi, joka on tutkinut sukupuuttoon kuolleiden lintujen fossiileja.
Alvarenga opiskeli lääketiedettä Faculdade de Medicina de Taubatéssa. Hän erikoistui ortopediaan ja traumatologiaan. Myöhemmin hän kiinnostui lintufossiileista ja opiskeli eläintiedettä São Paulon yliopistossa. Hän oli ensimmäinen brasilialainen tutkija, joka perehtyi Brasilian lintufossiileihin. Myöhemmin hän perusti Taubatén luonnonhistoriallisen museon, jossa on esillä noin 1 600 fossiilinäytetta.
Vuonna 2004 Alvarenga ja taiteilija Eduardo Brettas julkaisivat kirjan Amerikan tukaaneista, "Toucans of the America".
Timo Jaatinen

Timo Jaatinen (s. 1968) on suomalainen virkamies, joka on työskennellyt vuodesta 2023 työ- ja elinkeinoministeriön kansliapäällikkönä. Aiemmin hän toimi ympäristöministeri Kai Mykkäsen ja työministeri Arto Satosen valtiosihteerinä Orpon hallituksessa vuonna 2023. Jaatinen oli vuosina 2010–2022 Metsäteollisuus ry:n toimitusjohtaja. 
Puoluetaustaltaan Jaatinen on kokoomuslainen.
Ura.
Jaatinen valmistui valtiotieteiden maisteriksi Helsingin yliopistosta vuonna 1995. Hän työskenteli kokoomuksen eduskuntaryhmän eduskuntasihteerinä vuosina 1995–1996 ja Helsingin kokoomuksen toiminnanjohtajana vuosina 1996–2001.
Vuonna 2001 Jaatinen työskenteli ulkomaankauppaministeri Kimmo Sasin erityisavustajana ulkoministeriössä ja kauppa- ja teollisuusministeriössä sekä vuosina 2001-2003 Sasin erityisavustajana liikenne- ja viestintäministeriössä. Jaatinen oli vuosina 2003–2005 uudestaan Helsingin kokoomuksen toiminnanjohtajana.
Jaatinen työskenteli vuosina 2005–2009 Panimo- ja virvoitusjuomateollisuusliiton toimitusjohtajana sekä Elintarviketeollisuusliiton johtajana. Vuosina 2009–2010 hän työskenteli Suomen satamat ry:n toimitusjohtajana. Metsäteollisuus ry:n toimitusjohtajana hän aloitti vuonna 2010 ja työskenteli tehtävässä aina vuoteen 2022 asti, jolloin hän irtisanoutui.
Jaatinen työskenteli alkuvuodesta 2023 neuvonantajana kokoomuksen puoluetoimistolla, kunnes aloitti kesäkuussa 2023 Orpon hallituksessa työministeri Arto Satosen ja ympäristöministeri Kai Mykkäsen valtiosihteerinä. Hän työskenteli tehtävässä lokakuuhun 2023 asti, jolloin hänet nimettiin työ- ja elinkeinoministeriön kansliapäälliköksi.
Charles Collingwood

Charles Cummings Collingwood (4. heinäkuuta 1917 Three Rivers, Michigan – 3. lokakuuta 1985) oli yhdysvaltalainen radio- ja televisiotoimittaja.
Collingwood valmistui Cornellin yliopistosta vuonna 1939 pääaineenaan filosofia. Vuonna 1940 hän aloitti toimittajana United Press Internationalilla Lontoossa. Vuotta myöhemmin Edward R. Murrow rekrytoi hänet CBS:n uutistoimitukseen. Sodan aikana hän raportoi muun muassa liittoutuneiden maihinnoususta Pohjois-Afrikkaan ja sai Peabody-palkinnon François Darlanin murhan uutisoinnista. Hän oli myös yksi 16:sta toimittajasta, jotka olivat läsnä Saksan antautuessa. Vuonna 1946 Collingwoodista tuli CBS:n kirjeenvaihtaja Yhdistyneissä kansakunnissa ja 1949–1952 hän oli kirjeenvaihtajana Valkoisessa talossa. Vuonna 1952 Collingwoodista tuli W. Averell Harrimanin erikoisavustaja, kunnes hän 1954 palasi toimittajaksi. Vuonna 1964 hänet nimettiin CBS:n pääulkomaankirjeenvaihtajaksi, jota tehtävää hän hoiti vuoteen 1975 saakka. Vuonna 1968 hänestä tuli ensimmäinen yhdysvaltalainen toimittaja, joka pääsi Pohjois-Vietnamiin. Vuosina 1975–1980 Collingwood toimi New Yorkissa, josta käsin hän teki CBS:lle erikoisuutisraportteja televisioon, tehden samalla myös työtä radiossa. Eläkkeelle Collingwood jäi vuonna 1982. Hän kuoli syöpään vuonna 1985.
Pressure

Pressure on yhdysvaltalaisen rock-yhtye Paramoren debyyttialbumin "All We Know Is Falling" debyyttisingle vuodelta 2005.
Musiikkivideo.
Musiikkivideo kertoo paineesta, joka teini-ikäisellä yleensä on. Videossa esiintyy poika ja tyttö (jotka myös seurustelevat keskenään) samaan aikaan kun videossa näytetään bändin soittoa hylätyssä varastohuoneessa. Videossa esiintyy myös vähäväliä painemittari. Sekä tyttö että poika vihaavat työtään. Poika työskentelee ravintolassa, jossa hän saa jatkuvaa huutoa niskoilleen ja huonoa käytöstä. Tyttö taas työskentelee mallina, ja häntä kielletään tekemästä asioita joista hän itse pitää (esimerkiksi valita omat vähemmän paljastavat vaatteensa, syödä suklaata). Pian poika eroaa työstään ja menee tapaamaan tyttöystäväänsä, joka on valmistautumassa valokuvauksiin. Poika painaa palohälytintä, jolloin pienistä putkista alkaa valua vettä. Painemittari nousee punaisen alueen rajalle. Sade kastaa bändin ja tytön ympärillä työskentelevät meikkaajat ja muut työntekijät. Työntekijät juoksevat pois rakennuksest paitsi tyttö, joka näyttää nauttivan sateesta. Video loppuu kun tyttö ja poika lähtevät yhdessä pois rakennuksesta ja painemittari laskeutuu nollaan.
Listasijoitukset.
Single ei menestynyt Yhdysvaltojen "Billboard Hot 100" listalla, mutta menestyi "Billboard Hot Digital Songs" vuonna 2007. Single julkaistiin myös Filippiineillä, missä se sijoittui sijalle 107. Single oli mukana myös The Sims 2 - pelissä
Mäntysuopa

Mäntysuopa on lähinnä Suomessa käytetty emäksinen pesuneste. Suopaa valmistetaan mäntyöljystä, jota syntyy sellunkeiton sivutuotteena. Mäntysuopaa käytetään esimerkiksi mattojen pesuun ja huovuttamiseen. Mäntysuopaliuosta voi laimennettuna käyttää myös puutarhassa tuhoeläinten kuten kirvojen sekä perhos- ja pistiäistoukkien torjuntaan. Tukes on poistanut mäntysuovan sallittujen torjunta-aineiden luettelosta vuonna 2010, koska sen käyttöä kasvinsuojelussa ei ole tutkittu riittävästi.
Mäntysuopaa myydään sekä paloina että pesuliuoksena.
Historia.
Mäntysuovan keksi kemisti-insinööri Alfons Hellströmin johtama tutkijaryhmä Enso-Gutzeitin tehtaalla Kotkassa 1913. Ensimmäinen mäntysuopatehdas perustettiin samaan kaupunkiin 1920. Aluksi mäntysuopaa myytiin vain palasaippuana, mutta liuoksen tulo markkinoille kasvatti sen suosiota. Suovan myynti oli korkeimmillaan sotavuosien jälkeen noin neljä miljoonaa kiloa vuodessa. Nykyään myynti on reilut 1,5 miljoonaa kiloa vuodessa.
Alphabeat

 
Alphabeat on tanskalainen poppia soittava yhtye. Heidän singlensä ”Fascination” oli suuri hitti Tanskassa kesällä 2007 ja myöhemmin Britanniassa vuonna 2008. Heidän toinen singlensä oli ”10,000 Nights of Thunder”.
Alphabeatin debyyttialbumi sijoittui toiseksi Tanskan albumilistalla samoin kuin Britanniassakin.
Historiaa.
2006-2008 This is Alphabeat.
Yhtye koostui kuudesta henkilöstä, Anders SG, Stine Bramsen, Anders B., Rasmus Nagel, Anders Reinholdt ja Troels Hansen.
Aluksi yhtyeen nimi oli Sodastar, mutta nimi piti muuttaa välttääkseen sekaannusta saksalaiseen Sodastariin.
Yhtyeen menestys kotimaassa herätti kiinnostusta suurissa levy-yhtiöissä ulkomailla. Lopulta Alphabeat solmi levytyssopimuksen EMI:n Charisma Recordsin kanssa.
Ison-Britannian debyyttisingle oli ”Fantastic 6” ja se julkaistiin 26. marraskuuta vuonna 2007.
2009- The Spell.
6. maaliskuuta vuonna 2009 ilmoitettiin, että Alphabeat on tehnyt sopimuksen levy-yhtiö Polydorin kanssa.
Myöhemmin elokuussa Pop Justice esitti heidän uusimman singlensä ”The Spell”, joka tulisi myyntiin lokakuussa ja heidän toinen albuminsa "The Spell" tulisi myyntiin myöhemmin.
Albumi tuli myyntiin Tanskassa 26. marraskuuta 2009, mutta Iso-Britannia joutuu odottamaan ensi vuoteen, jossa albumi julkaistaan 15. helmikuuta 2010.
Kiertueet.
Alphabeatia pyydettiin Spice Girlsin lämppäriksi, mutta he kieltäytyivät sanomalla: ”Olisi ollut liian outoa soittaa isolle yleisölle jotka eivät olleet tutustuneet bändin musiikkiin”.
Alphabeat vahvisti olevansa Lady Gagan lämppäri Britannian keikoilla helmikuusta maaliskuuhun vuonna 2010.
Juan Manuel Vargas

Juan Manuel Vargas (s. 5. lokakuuta 1983 Lima, Peru) on perulainen jalkapalloilija. Hän edustaa Espanjan Primera Divisiónissa pelaavaa Real Betisiä.
Hän on pelipaikaltaan vasen laitapuolustaja, mutta kykenee pelaamaan myös vasempana laittalinkkinä hyökkäävämmässä roolissa. Hän on pelannut kummallakin paikalla seura- ja maajoukkueessa. Hänet tunnetaan muun muassa hyvänä vapaapotkujen antajana, varsinkin keskityksistään. Alberto Gilardino on sanonut Vargasin olevan paras keskittäjä kenen kanssa hän on pelannut.
Ura.
Vargas aloitti uransa kuuluisasta perulaisesta Universitario de Deportesista. Edustusjoukkueeseen hän nousi vuonna 2002, jossa hän pelasi seuraavat kaksi vuotta. Vuonna 2005 hän siirtyi argentiinalaiseen Colóniin, jossa hän nousi myös nopeasti joukkueen avauskokoonpanoon.
Elokuussa 2006 hän siirtyi nelivuotisella sopimuksella Cataniaan. Ensimmäisen maalinsa Cataniassa hän teki 31. lokakuuta 2007 Sienaa vastaan, hän tasoitti ottelun 88. peliminuutilla 1–1. Ottelu päättyi tasapeliin, joka samalla kasvatti Catanian tappiottaman putken 7 ottelun mittaiseksi. Kahden kauden aikana sisilialaisryhmässä, hän oli joukkueensa parhaimpia pelaajia ja pelasi lähes aina avauskokoonpanossa. Joukkue onnistui säilyttämään pääsarjapaikkansa molempien kausien aikana. Kiinnostus Vargasia kohtaan kasvoi huomattavasti ja moni eurooppalaissuurseura oli hänen kintereillään.
Huhut kertoivat Vargasin hyväksyneen sopimuksen Real Madridin kanssa 17. toukokuuta 2008, mutta 5. heinäkuuta 2008 hän siirtyikin Fiorentinaan 12 miljoonan euron siirtosummalla. Alku ei kuitenkaan ollut firenzeläisryhmässä mairitteleva ja häntä kritisointiin vahvasti. Kauden edetessä Vargas nosti tasoaan ja lopulta hänen todellinen potentiaalinsa huomattiin.
24. marraskuuta 2009 Vargas onnistui tekemään rangaistuspotkusta maalin Mestarien liigan ottelussa Lyonia vastaan. Fiorentina voitti ottelun 1–0 ja varmisti näin paikkansa neljännesvälieriin ensimmäistä kertaa 10 vuoteen.
Kaudeksi 2012–2013 Vargas siirtyi lainasopimuksella Genoaan.
12. elokuuta 2015 Vargas siirtyi espanjalaisseura Real Betisiin kaksivuotisella sopimuksella, kun hänen sopimuksensa Fiorentinan kanssa päättyi.
Lê Trọng Trải

Lê Trọng Trải (s. 1955) on vietnamilainen lintutieteilijä ja suojeluohjelmien suunnittelija.
Trải on työskennellyt yli 20 vuotta Vietnamin maatalous- ja maaseutuministeriön alaisessa Metsien inventointi- ja suunnitteluinstituutissa (Forest Inventory and Planning Institute (FIPI)). Hän suunnittelee ja toteuttaa luontokohteiden suojeluohjelmia, muun muassa Euroopan unionin rahoittamia projekteja "Expanding the Protected Areas Network in Vietnam for the 21st Century" ja "The Conservation of Biodiversity in the Annamese Lowlands and the Da Lat Plateau, Vietnam". Trải liittyi BirdLife Internationalin toimintaan vuonna 2002 ja on ollut aktiivinen siitä lähtien.
Markus Joenmäki

Markus Joenmäki (s. 11. helmikuuta 1988 Hämeenlinna) on uransa lopettanut suomalainen jalkapalloilija. Hän oli pelipaikaltaan keskuspuolustaja.
Joenmäki siirtyi Valkeakosken Hakaan kaudeksi 2009 kaksivuotisella sopimuksella. Ensimmäisellä pääsarjakaudellaan hän pelasi viisitoista ottelua. Lisäksi hän on ollut mukana alle 21-vuotiaiden maajoukkueen ringissä.
Joenmäki oli esillä julkisuudessa myös seurusteltuaan syksyllä 2009 missi–juontaja Maisa Torpan kanssa.
Fritz Sarasin

Fritz Sarasin (3. joulukuuta 1859 Basel, Sveitsi – 23. maaliskuuta 1942 Basel) oli sveitsiläinen luonnontieteilijä.
Fritz Sarasin oli oppiarvoltaan tohtori. Hän teki serkkunsa Paul Sarasinin kanssa tutkimusretkiä Ceyloniin, Sulawesiin, Uuteen-Kaledoniaan ja Thaimaahan, ja he julkaisivat matkoistaan kirjoja.
Sarasin nimesi kardinaalimesikon ("Myzomela cardinalis") alalajin "sanctaecrucis" vuonna 1913.
Itäkylä

Itäkylä on Lappajärven kunnassa Lappajärven itärannalla lähellä Vimpelin rajaa sijaitseva kylä ja entinen taajama. Kylässä on noin 600 asukasta. Itäkylä muodostuu Lappajärven kunnan itäosan kylistä, siihen kuuluu Itäkylän keskustan eli Ammesmäen lisäksi Takala, Karhusaari, Kuoppala, Luomala, Purola, Vinkka ja Övermark. Kylä sijaitsee kantatie 68:n varrella.
Itäkylän palveluihin kuuluvat kyläkauppa ja kuntosali. Kylältä löytyy myös kylätalo ja nuorisoseurantalo.
Historiaa.
Ensimmäisenä kansakouluna Itäkylässä aloitti Kuoppalan koulu vuonna 1900, joka oli toiminnassa vuoteen 2005 asti. Toisena aloitti Rantakankaan koulu vuonna 1913, jonka nykyiset tilat valmistuivat vuonna 1957, myöhemmin 90-luvulla koulun kylkeen valmistui liikuntasali ja kesällä 2009 koulun kentälle asennettiin talkoovoimin hiekkatekonurmi. Vuosina 1939-1968 oli toiminnassa myös Mattilan kansakoulu. Vuonna 1965 valmistui Itäkylän läpi menevä kantatie 68 joka silloin tunnettiin nimellä "maantie 710". Itäkylän keskustan läpi koukkaava Ammesmäentie sai päällysteen vuonna 1979. 
Vuosina 2004 ja 2005 kyläläiset kunnostivat ulkoilureitistön ja rakensivat laavut Ammeskalliolle ja Vanhavuorelle. 
Vuonna 2014 kylä valittiin Etelä-Pohjanmaan vuoden kyläksi.
Sofala (kaupunki)

Sofala on pikkukaupunki Mosambikissä, Sofalan maakunnassa noin 30 kilometriä Beiran eteläpuolella. Arabit pitivät sitä tärkeänä kauppapaikkana 1200-luvulta alkaen, ja se oli osan aikaa osa Kilwan sultanaattia. Portugalilaiset rakennuttivat sinne linnoituksen 1500-luvun lopulla. Kaupungissa oli parhaimmillaan 10 000 asukasta. 1100-luvun arabimaantieteilijä al-Idrisi kuvailee teoksessaan "Tabula Rogeriana", miten tärkeä Sofala on kullan, raudan ja taljojen ostopaikkana ja antaa ymmärtää, että kiinalaiset ja intialaiset käyvät alueella säännöllisesti kauppaa. Sofala kuihtui 1800-luvun loppupuolella kun Beira syrjäytti sen satamapaikkana. Jokivarsien metsää oli hakattu, ja joen mukanaan tuomat sedimentit mataloittivat sataman käyttökelvottomaksi.
Keye Luke

Keye Luke (, pinyin: Lù Xílín; 18. kesäkuuta 1904 Kanton – 12. tammikuuta 1991 Whittier, Kalifornia) oli kiinalaissyntyinen yhdysvaltalainen näyttelijä. Luke sai vuonna 1990 elokuvaurastaan tähden Hollywood Walk of Famelle osoitteeseen 7000 Hollywood Boulevard. 
Luke muutti Yhdysvaltoihin 3-vuotiaana, kasvoi Seattlessa ja opiskeli Washingtonin yliopistossa. Hän teki valmistumisensa jälkeen töitä RKO Radio Picturesin mainososastolla. Luken näyttelijän ura alkoi kun hänen palkattiin Greta Garbon tähdittämään elokuvaan "Kirjava huntu" (1934) esittämään oppinutta kiinalaista, ja jatkui seuraavana vuonna ensimmäisellä Charlie Chan -elokuvalla joita tehtiin 1930-luvulla useita. Kaikkiaan hän oli lähes 60 vuoden uransa aikana mukana yli sadassa elokuvassa. Luke esiintyi muiden muassa elokuvissa "Riiviöt" (1984) ja "Gremlins 2 – uusi pesue" (1990) herra Wingin roolissa. Hän työskenteli myös televisiossa.
Kis-konepistooli

Kis-konepistooli () on puolalainen konepistooli. Aseen suunnittelivat Jan Piwnikin johtamaan vastarintajoukkoon kuuluneet insinöörit ja sen rakenne perustui englantilaiseen Sten-konepistooliin.
Ase suunniteltiin rakenteeltaan mahdollisimman yksinkertaiseksi, jotta sitä voitiin valmistaa hyvin vaatimattomilla työkaluilla. Asetta valmistettiin yhteensä ainoastaan noin 40 kappaletta.
Ahosilmäruoho

Ahosilmäruoho ("Euphrasia rostkoviana" subsp. "fennica") on yksivuotinen, ruohovartinen kasvi, jota esiintyy Euroopassa. Ahosilmäruoho on luokiteltu nystysilmäruohon ("Euphrasia officinalis", aiemmin myös "Euphrasia rostkoviana") alalajiksi. Ahosilmäruoho elää muiden silmäruohojen tapaan puoliloisena muilla kasveilla.
Ulkonäkö ja koko.
Ahosilmäruoho kasvaa 10–20 senttimetriä korkeaksi. Lähes koko kasvissa on runsaasti pitkiä, monisoluisia ja kähäriä nystykarvoja. Lehdet ovat vastakkain, varren yläosassa osin myös kierteisesti. Lehdet ovat yleensä ruodittomia, soikeahkoja ja saha- tai nyhälaitaisia. Lehtihampaat suipohkoja. Kukkien tukilehdet ovat lähes varsilehtien kaltaisia. Alempien tukilehtien molemmissa laidoissa 5–8 hammasta. Kukat ovat pienikokoisia ja sijaitsevat yksittäin tukilehtien hangassa. Kukan verhiö on neliliuskainen, teriö lyhytorvinen ja valkoinen. Teriön takasivu on 7–8 mm. Lyhyt ylähuuli on kaksihalkoinen, pidempi alahuuli kolmiliuskainen ja sen tyvellä on keltainen täplä. Ahosilmäruoho kukkii heinä-elokuussa.
Suomessa kasvaa myös toinen nystysilmäruohon alalaji, isosilmäruoho (subsp. "rostkoviana", syn. subsp. "pratensis"), joka muistuttaa suuresti ahosilmäruohoa. Ahosilmäruoho muistuttaa läheisesti myös huomattavasti yleisempää ketosilmäruohoa ("Euphrasia stricta").
Levinneisyys.
Ahosilmäruoho on eurooppalainen kasvi, jonka alalajeja kasvaa Ranskasta ja Britteinsaarilta Uralille saakka sekä Italiasta ja Balkanin niemimaalta Fennoskandian keskiosiin asti. Eri alalajien levinneisyyden tarkempi arviointi on Euroopan mittakaavassa kuitenkin nykytietämyksen pohjalta erittäin vaikeaa. Suomessa ahosilmäruohoa on tavattu Varsinais-Suomesta Oulujärvelle saakka. Laji on kuitenkin kadonnut suurimmasta osasta maasta.
Elinympäristö.
Suomalaisista silmäruoholajeista ahosilmäruoho on selvimmin sidoksissa perinteiseen niitto- ja laiduntalouteen ja on suuresti kärsinyt sen loputtua. Laji lieneekin Suomessa karjatalouden mukana tullut muinaistulokas. Ahosilmäruoho kasvaa pääasiassa ahoniityillä ja laidunrinteillä. Joskus sitä tavataan myös tienvarsilla.
Ahosilmäruoho on muiden silmäruohojen tapaan puoliloinen, joka ottaa ravintonsa osittain muista kasveista imujuurien avulla. Silmäruohot loisivat monilla ruoho-, heinä- ja sarakasveilla, joskus jopa toisilla silmäruohoilla.
Edgar Broughton Band

The Edgar Broughton Band oli brittiläinen progressiivista rockia soittava yhtye.
Yhtyeen tarina alkoi soittajien kotikaupungin Warwickin ympäristössä 1960-luvun loppupuolella. Alkuperäinen kokoonpano oli: Edgar Broughton (s. 27. lokakuuta 1947), kitara, Steve Broughton (20. toukokuuta 1950), rummut, Art Grant (14. toukokuuta 1950, basso, ja Victor Unitt, kitarat, piano. Yhtyeen nimi oli ensin The Edgar Broughton Blues Band, mutta muodin mukana yhtyeen musiikkiin alkoi tulla psykedeelisiä piirteitä, ja nimestä putosi pois "Blues". Samalla nelijäseninen yhtye muuttui trioksi, sillä Unitt lähti yhtyeestä ja liittyi myöhemmin The Pretty Things -nimiseen yhtyeeseen.
Vuonna 1968 yhtye muutti Lontooseen ja levytti ensimmäisen singlensä "Evil"/"Death of an Electric Citizen" kesäkuussa 1969 EMI-yhtiön Harvest-levymerkille. Se oli samalla ensimmäinen Harvestin julkaisema single. Samana vuonna ilmestyi yhtyeen ensimmäinen pitkäsoittolevy "Wasa Wasa". Yhtye esiintyi ilmaiseksi muun muassa rekka-autojen lavoilla, tiukan poliisivalvonnan alla. Vuonna 1970 ilmestyi yhtyeen parhaiten myynyt LP "Sing Brother Sing", joka nousi Englannin listalla sijalle 18. Seuraavakin LP, vuonna 1971 ilmestynyt "Edgar Broughton Band", pääsi sijalle 28. Englannin listalla. Tämän levyn tekoon yhtye sai houkuteltua mukaan Unittin, ja levy sisälsikin enemmän blues- ja countrykappaleita.
Yhtye julkaisi 1970-luvulla vielä studioalbumit "Inside Out" (1972), "Oora" (1973), "Bandages" (1975) ja "Parlez-Vous English?" (1979). "Superchip" ilmestyi 1982. Näiden lisäksi yhtye on levyttänyt konserttitallenteita ja kokoelmalevyjä, sekä Saksan televisiolle DVD:n "Live at Rockpalast" (2006).
Artti Pohjanheimo

Artti Pohjanheimo (s. 4. elokuuta 1949 Jokioinen) on suomalainen taidemaalari. Pohjanheimo valmistui Suomen Taideakatemian koulusta vuonna 1974. Hän on tehnyt muotokuvia muun muassa akateemikko Joonas Kokkosesta, ministeri Antti Tanskasesta, tohtori Pentti Arajärvestä, professori Kimmo Kontulasta (Suomen Kulttuurirahasto) ja kansleri Ilkka Niiniluodosta. Hän on toiminut Taideteollisen korkeakoulun käsivarapiirustuksen tuntiopettajana vuosina 1990–1993.
Pohjanheimon vanhemmat ovat maataloustutkija, professori Onni Pohjanheimo ja Kaarina Pohjanheimo (o.s. Pakarinen). Hänen puolisonsa on Elisa ja hänellä on yksi poika (s. 1994).
Otasilmäruoho

Otasilmäruoho ("Euphrasia salisburgensis") on yksivuotinen, ruohovartinen Euroopan vuoristoseutujen kasvi. Otasilmäruoho elää muiden silmäruohojen tapaan puoliloisena muilla kasveilla.
Ulkonäkö ja koko.
Otasilmäruoho kasvaa 5–15 senttimetriä korkeaksi. Kasvin varsi on haaraton tai niukkahaarainen, lähes kalju ja väriltään yleensä punaruskean vihreä. Lehdet ovat vastakkain, varren yläosassa osin myös kierteisesti. Muodoltaan lehdet ovat pieniä, kapeita, suippotyvisiä, ruodittomia ja saha- tai nyhälaitaisia. Lehden hampaat ovat suippoja ja hammaspareja on vain kaksi tai kolme. Kukkien tukilehdet ovat lähes varsilehtien kaltaisia. Kukat ovat pienikokoisia ja sijaitsevat yksittäin tukilehtien hangassa. Kukan teriö on lyhyttorvinen ja valkoinen, teriön takasivu on noin 7 mm. Lyhyt ylähuuli on kaksihalkoinen, pidempi alahuuli kolmiliuskainen ja sen tyvellä on keltainen täplä. Otasilmäruoho kukkii Suomessa heinäkuussa.
Otasilmäruoho muistuttaa läheisesti samoilla kasvupaikoilla esiintyvää yleistä pohjansilmäruohoa ("E. wettsteinii").
Levinneisyys.
Otasilmäruohoa tavataan vuoristoseuduilla Etelä- ja Keski-Euroopassa, Britteinsaarilla ja Fennoskandian tunturiseuduilla. Laji tunnetaan myös Turkista. Suomessa otasilmäruoho kasvaa hyvin harvinaisena ainoastaan Kilpisjärven Pikku-Mallalla ja Saanalla. Laji löydettiin Suomesta ensimmäisen kerran vuonna 1932.
Elinympäristö.
Otasilmäruoho kasvaa Suomessa alapaljakalla, avoimilla ja kuivilla lapinvuokkokankailla ja pahdanjuurilla. Laji on kalkinvaatija.
Kuten muut silmäruohot, myös otasilmäruoho on puoliloinen, joka ottaa ravintonsa osittain muista kasveista imujuurien avulla. Silmäruohot loisivat monilla ruoho-, heinä- ja sarakasveilla, joskus jopa toisilla silmäruohoilla.
Sila

Sila (myös selustin tai setolkka) on hevosen valjaiden osa. Se on muodoltaan lähinnä leveä remmi, joka kulkee hevosen selän poikki. Siinä on usein pehmusteet sekä kaksi ohjasrengasta, joiden kautta ohjakset kulkevat. Sila kiinnittyy rinnan alta niinkutsutulla tiukalla mahavyöllä. Silalla on kaksi tehtävää: hyvin kevyessä ajossa (esimerkiksi kilpa-ajossa) aisat voivat kiinnittyä suoraan silaan, jolloin hevosen veto välittyy silan kautta; raskaammassa ajossa aisat kiinnittyvät länkiin mutta kulkevat silan kautta, jolloin sila estää aisoja liikkumasta häiritsevästi.
Sila kuuluu usein hevosen valjaisiin. Joskus käytetään pelkkiä länkiä ilman silaa, mikäli ei ole vaaraa, että vedettävä ajoneuvo voisi liikkeillään nostaa tai laskea aisoja siten, että länget painaisivat hevosen kaulaa. Ajoliinoilla kuormaa vedettäessä voidaan käyttää länkien kanssa pelkkää silaa ilman mahavyötä.
Lumikammi

Lumikammi on vanha suomalaisten eränkävijöiden yöpymismaja. Lumikammin tekoon kasataan ensin suuri kasa lunta, ja sitten se koverretaan ontoksi niin, että sinne sopii nukkumaan yhdestä kolmeen henkilöä. Nukkumatason tulee olla oviaukkoa ylempänä. Ilmanvaihtoa varten pitää kattoon tehdä pieni reikä esimerkiksi suksisauvalla pistämällä. Lumikammin sisällä on syytä pitää palavaa kynttilää ilmaisemaan että siellä on riittävästi happea.
Chirinda

Chirinda on suojeltu, 950 hehtaarin laajuinen metsäalue Zimbabwessa, Selinda-vuoren rinteillä 1 100–1 240 metrin korkeudessa. Siellä kasvaa useita harvinaisia puulajeja. Chirindassa tavataan säännöllisesti 73 lintulajia, joista kuurintatasku ("Swynnertonia swynnertoni") on uhanalainen.
Chirinda on maailman eteläisin trooppinen sademetsäalue. Samantyyppistä metsää kasvoi ennen laajemminkin eteläisillä ylänköalueilla. Sitä ympäröi joka puolelta viljelysmaat, ja salametsästys polttopuiden keräämisen ohella ovat väestön lisääntymisen myötä kasvava uhka.
Selinda-vuori nousee 1 200 metriä ympäröivän tasangon yläpuolelle, ja tuuli pääsee puhaltamaan sinne esteettä Intian valtamereltä asti. Niinpä vuoren rinteillä on usein sumua ja pilviä, ja siellä saadaan vuosittain noin 1400 mm orografista sadetta.
Leukippe

Leukippe () oli kreikkalaisessa mytologiassa ja kirjallisuudessa usean eri naishahmon nimi.
Miguel Herrero Javaloyas

Miguel Alfonso Herrero Javaloyas eli Míchel (s. 29. heinäkuuta 1988 Burjassot) on espanjalainen jalkapalloilija. Hän on pelannut Espanjan Primera Divisiónissa Valencian, Deportivo La Coruñan, Levanten, Getafen ja Real Valladolidin joukkueissa. Hän on pelannut yhden kauden Kiinassa. Hän edustaa kaudella 2022–2023 neljännellä sarjatasolla pelaavaa Hérculesta. Hän on pelipaikaltaan keskikenttäpelaaja.
Ura.
Míchel aloitti uransa kotikaupunkinsa Burjassotista. Sieltä hän siirtyi Valencian reservijoukkueeseen. Míchel sai kutsun Valencian edustusjoukkueeseen, kun keskikenttäpelaajat Rubén Baraja, Edu ja Manuel Fernandes olivat sairastuvalla. Ensiesiintymisensä pääsarjassa hän teki vierasottelussa Barcelonaa vastaan. Aikaisemmin hän oli pelannut jo ensimmäisen ottelunsa Copa del Reyn ottelussa Club Portugaletea vastaan, jossa hän myös onnistui maalinteossa.
Míchel siirtyi lainasopimuksella kaudeksi 2010–2011 Deportivo La Coruñaan ja seuraavaksi kaudeksi Hérculesiin. Pisimpään hän edusti Real Valladolidia kausina 2016–2021.
Míchel pelasi neljä ottelua Espanjan alle 21-vuotiaiden maajoukkueessa vuonna 2009 ja teki niissä yhden maalin.
ALICE (koelaitteisto)

ALICE eli A Large Ion Collider Experiment on yksi Large Hadron Colliderin kuudesta koelaitteistosta. ALICE-projektissa työskentelee noin tuhat tutkijaa 111:stä laitoksesta 31:stä maasta. Suomesta hankkeessa ovat mukana Fysiikan tutkimuslaitos ja Jyväskylän yliopiston fysiikan laitos.
Koelaitteisto on 26 metriä pitkä, 16 metriä leveä ja 16 metriä korkea, ja sen massa on 10 000 tonnia. Laitteistoon kuuluu useita erilaisia ilmaisimia.
Tutkimus.
Normaaleissa olosuhteissa kvarkit ovat vahvaa vuorovaikutusta siirtävien gluonien välityksellä sitoutuneita toisiinsa muodostaen hadroneita. Aineen olotila, jossa kvarkit eivät ole enää sitoutuneita toisiinsa ja ovat "vapaita", kutsutaan kvarkkigluoniplasmaksi, jota uskotaan olleen 20–30 mikrosekunnin ajan alkuräjähdyksen jälkeen. ALICE-koelaitteiston päätehtävänä onkin tutkia raskasionitörmäytyksessä syntynyttä kvarkkigluoniplasmaa. Kvarkkigluoniplasman luomiseen vaaditaan suuri ainetiheys ja hyvin korkea lämpötila. Törmäytyksen ALICE:ssa toteutetaan lyijyioneilla, joiden törmäyttämisessä syntyy enemmän kuumaa ja tiheää ainetta kuin pelkkien protonien törmäyttämisessä.
Aiheesta muualla.
Korkearesoluutioinen kaaviokuva ALICE-koelaitteistosta (.jpg)
Brick by Boring Brick

Brick by Boring Brick on yhdysvaltalaisen rock-yhtye Paramoren toinen single sen kolmannelta studioalbumilta "Brand New Eyes".
Vastaanotto.
Single sai positiivista palautetta brittiläiseltä Digital Spy -sivustolta, joka antoi singlelle neljä tähteä viidestä. Sivustolla kuvailtiin singleä "tarttuvaksi ja herkullisen pimeäksi" (kuvaa laulun kohtaa "Well go get your shovel, and we'll dig a deep hole" "suom". "Mene hakemaan lapiosi ja kaivamme syvän kuopan"). Single sai positiivista palautetta myös radiokanava "BBC:ltä", joka antoi täydet viisi tähteä ja totesi kappaleen olevan "yksinkertaisesti viisas" ja 
Musiikkivideo.
Tausta.
Singlen musiikkivideo kuvattiin Los Angelesissa 8. lokakuuta 2009 ja sen ohjasi Meiert Avis (New Found Glory, U2).
MTV:n haastattelussa basisti Jeremy Davis kertoi, että yhtye käsittelee singlen musiikkivideota ennen kuin aletaan päättämään mitään sen ohjaajasta. Video on Paramoren ensimmäinen, jossa bändi ei esiinny soittamassa yhdessä bändinä. Lisäksi videossa esiintyy kaikki bändin jäsenet, kun edellisissä videoissa on näkynyt vain lyhyen ajan joitakin soittajia. Video on myös ensimmäinen, joka on kuvattu green screenin edessä. Kitaristi Josh Farro vertasi musiikkivideota vuoden 2006 espanjalaiseen fantasiaelokuvaan "Pan's Labyrinth". Video julkaistiin 23. marraskuuta 2009 Paramoren virallisella nettisivustolla.
Juoni.
Tyttö kävelee satumaailmaan, mutta mitä syvemmäs hän satumaailmaan joutuu, sitä pimeämmäksi ja kauheammaksi kaikki muuttuu. Lopussa tyttö tippuu kuoppaan, jota kitaristi Josh Farro on kaivanut koko videon ajan. Satumaailma onkin valetta ja mitä syvemmälle tyttö joutuu tähän valheeseen, sitä kauheammaksi kaikki muuttuu. Laulaja Hayley Williams on todennäköisesti tarinan kertoja, basisti Jeremy Davis on ritari, rumpali Zac Farro on rosvo ja kitaristi Taylor York on menninkäinen.
Šonat

Šonat eli shonat ovat afrikkalainen etninen ryhmä. Zimbabwen asukkaista 80 % on šoneja, ja heitä elää myös Botswanassa ja eteläisessä Mosambikissa. Yhteensä šoneja arvioidaan olevan noin yhdeksän miljoonaa. Šonat puhuvat monia eri murteita, joista on koottu šonan kieli. 
Perinteisesti šonat ovat eläneet suurehkoina ryhminä, joihin on kuulunut muutamia sukuja. Perinteinen šonien perusruoka on paksua, rakenteeltaan perunamuussin kaltaista maissipuuroa, jonka kanssa syödään vihannes- tai lihakastiketta. Šonat tunnetaan myös kiviveistoksistaan.
Marko Lapinkoski

Marko Lapinkoski (s. 2. lokakuuta 1969 Oulu) on suomalainen jääkiekkoilija, jonka ura alkoi Oulun Kärpistä kaudella päättyi Suomi-sarjaan pietarsaarelaiseen Jeppis Hockeyhyn kaudella 2008–2009. Tämän jälkeen hän pelasi kuitenkin II-divisioonassa Hermeksen ja Muik Hockeyn riveissä kauden 2009–2010. Muik Hockey ilmoitti 10. toukokuuta 2010, että Lapinkoskesta tulee joukkueen uusi päävalmentaja ja kaudella 2010–11 hän pelasi valmentamisen ohella joukkueessa 2 ottelua.
Lapinkoski pelasi ensimmäistä kertaa SM-liigassa Kärpissä kaudella 1987–1988, ja oli mukana seuraavalla kaudella liigakarsinnoissa, joiden päätteeksi Kärpät putosi I-divisioonaan. Pelattuaan I-divisioonassa kaksi kautta Lapinkoski siirtyi Tampereen Tapparaan. Kahden kauden aikana Lapinkoski pelasi 68 ottelua tehden 17:n tehopistettä. Lapinkoski palasi kaudeksi 1993–1994 Kärppiin, mutta siirtyi kauden jälkeen toiseen I-divisioonaseuraan, eli Kokkolan Hermekseen. Hermeksessä viisi kautta pelannut Lapinkoski siirtyi vuosituhannen vaihteessa 1999–2000 Ranskaan, Anglet Hormadi Élite nimiseen seuraan. Kahden kauden jälkeen Lapinkoski palasi Suomeen, nyt II-divisioonaan pietarsaarelaiseen Jeppis HT:ehen. Nostettuaan kaudella 2001–2002 Jeppiksen Suomi-sarjaan, pelasi Lapinkoski aina kauteen 2008–2009 seurassa, kunnes päätti uransa korkeammilla sarjatasoilla. Edustaessaan Kärppiä kaudella 1993–1994 Lapinkoski valittiin I-divisioonan Fair Play -pelaajaksi.
Wassim Naouara

Wassim Naouara (, s. 26. tammikuuta 1986) on tunisialainen jalkapallomaalivahti, joka edustaa Tunisian pääsarjassa pelaavaa CA Bizertinia.
Ura.
Naouara aloitti jalkapalloilun CS Korban junioreissa, josta hänet matka vei Espéranceen. Hän vietti ensimmäiset kaudet kolmosvahdin roolissa, mutta nousi pelaavaksi maalivahdiksi kaudella 2009-2010, kun joukkueen ykkösmaalivahti Hamdi Kasraoui siirtyi Ranskaan. Erityisesti hän sai peliaikaa kun joukkueen odotukset Arbi Méjria kohtaan osoittautuivat pettymykseksi. Tammikuussa 2011 Naouara allekirjoitti kolmen vuoden jatkosopimuksen. Hän kärsi kuitenkin loukkaantumisista, jonka myötä ykkösvahdiksi noussut Moez Ben Chérifa vakuutti otteillaan ykkösvahdin paikan. Loppukaudesta Naouara juhli Afrikan Mestarien liigan voittoa marraskuussa 2011. Hän joutui kuitenkin tyytymään varamaalivahdin rooliin loukkaantumisten johdosta. Naouara kuitenkin juhli joukkueen mukana Tunisian mestaruutta vuosina 2012 ja 2014.
Heinäkuussa 2014 Naouara allekirjoitti kolmen vuoden sopimuksen CA Bizertinin kanssa.
Maajoukkueura.
Naouara pelasi ensimmäisen maaottelunsa Tunisian maajoukkueessa 10. lokakuuta 2010 Togoa vastaan käydyssä vuoden 2012 Afrikan kisojen karsintaottelussa. Ottelu päättyi Tunisian 1-2 voittoon.
Argun (joki)

Argun (, ) on Amurjoen eteläisempi, 1620 km:n pituinen latvajoki koillisessa Aasiassa. Vuoden 1689 Nertšinskin sopimuksesta lukien se on muodostanut Venäjän ja Kiinan välisen rajan 965 km:n matkalla.
Joki saa alkunsa Ison-Hinganin vuoriston länsipuolelta Sisä-Mongoliassa. Yläjuoksun nimenä on "Hailar He" (海拉尔河). Amurin katsotaan alkavan Argunin ja pohjoisemman latvajoen Šilkan yhtymäkohdasta.
John Abercrombie (kitaristi)

John Abercrombie (16. joulukuuta 1944 Port Chester, New York – 22. elokuuta 2017 Cortlandt Manor, New York) oli yhdysvaltalainen jazzkitaristi. Hän teki yhteistyötä muiden muassa Billy Cobhamin, Jack DeJohnetten, Michael Breckerin, Randy Breckerin ja Jan Garbarekin kanssa ja johti omia kokoonpanojaan. Hänen uransa kattoi yli nelikymmentä vuotta, ja hän teki lähes viisikymmentä albumia.
Abercrombie syntyi Port Chesterissä, New Yorkin osavaltiossa, ja kasvoi Greenwichissä, Connecticutissa. Hän aloitti kitaransoiton 14-vuotiaana ja valmistui myöhemmin Berklee College of Musicista. Hän aloitti 1970-luvulla levytyksen ECM-levymerkillä.
Abercrombie esiintyi Suomessa ainakin Pori Jazz -festivaaleilla 1998, April Jazzissa Espoossa 2002 ja Keitelejazz-tapahtumassa 2005.
Diskografiaa.
Orkesterinjohtajana.
Gateway
Sessiomuusikkona.
Joe Beck
Paul Bley
Marc Copland
Jack DeJohnette
Gil Evans
Jan Garbarek
Danny Gottlieb
Bobby Hutcherson
Andy LaVerne
Dave Liebman
Charles Lloyd
Czesław Niemen
Jeff Palmer
Enrico Rava
Johnny "Hammond" Smith
Lonnie Smith
Stark Reality
John Surman
Henri Texier
Collin Walcott
Kenny Wheeler